Svätá Mara

Svätá Mara je osada v okrese Martin, miestna časť obce Socovce s ktorou prakticky úplne splynula a je jej súčasťou od roku 1943. Nachádza sa tu kostol Narodenia Panny Márie z 13. storočia, podľa ktorého aj osada dostala meno.

Kultúra a zaujímavosti

Pamiatky 
 Rímskokatolícky kostol Narodenia Panny Márie, pôvodne románska jednoloďová stavba s polygonálnym ukončením presbytéria, bez veže, najneskôr z prvej polovice 13. storočia. Vznikol ako súčasť hradiska Stráža, na vyvýšenine nad riekou Turiec. Ide o jednu z najstarších sakrálnych stavieb v Turci. Bol súčasťou rozsiahleho areálu zloženého z kostola, fortifikácie, zvonice, budovy fary a hospodárskeho objektu. V prvej polovici 13. storočia nahradili ranostredovekú stavbu románskym jednolodím. V rokoch 14341436 bol objekt rozšírený o polygonálnu svätyňu. Na začiatku 16. storočia pristavali neskorogotickú kaplnku Najsvätejšej Trojice so sieťovou klenbou. Od 13. storočia bol kostol v majetku kláštorských premonštrátov, v rokoch 1590 až 1683 bol kostol evanjelický. Počas protireformácie bol evanjelikom kostol odobratý. Kostol bol upravovaný v roku 1779 (kedy bol zaklenutý plackovými klenbami a zastrešený hambalkovým krovom). V roku 1914 postavili pri kostole murovanú zvonicu na mieste starej, drevenej. Od roku 1945 je kostol fíliou farnosti Svätý Ďur, postupne preto zanikli nevyužívané časti areálu, ako napríklad fara. Z vnútorného zariadenia kostola je zaujímavý barokový oltár Panny Márie z prvej polovice 18. storočia s pozdne gotickou sochou Madony datovanej asi do roku 1500 a neskorogotická krstiteľnica polygonálneho kalichového typu z polovice 15. storočia. V kostole sa nachádzajú aj hodnotné gotické dvere, medzi svätyňou a sakristiou z konca 13. storočia a vonkajšie dvere z prelomu 15. a 16. storočia.

Zdroje 
 Turistická mapa Malá Fatra, Veľká Fatra
 Peter Podolák Turiec

Referencie

Externé odkazy 
 Oficiálna stránka obce Socovce 
 Apsida.sk- profil stredovekého kostola

Socovce